Tarybos Direktyva
1988 m. birželio 15 d.
nustatanti vidaus rinkai skirtai mėsai taikomas sveikatos taisykles ir vadovaujantis Direktyva 85/73/EEB taikomų mokesčių už tokios mėsos patikrinimus dydį
(88/409/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1964 m. birželio 26 d. Tarybos direktyva 64/433/EEB dėl sveikatos problemų, turinčių įtakos Bendrijos vidaus prekybai šviežia mėsa [4], su paskutiniais pakeitimais, padarytais Reglamentu (EEB) Nr. 3805/87 [5], numato šviežios mėsos, skirtos Bendrijos vidaus prekybai, veterinarinio patikrinimo ir kontrolės priemones;
kadangi, siekiant garantuoti laisvą prekių judėjimą Bendrijoje bei siekiant išvengti produktų, kuriems taikomas bendrojo rinkos organizavimo principas, konkurencijos iškraipymų, tuo pačiu užtikrinant vienodas vartotojų sveikatos apsaugos sąlygas, tikslinga vykdyti tokius pat kiekvienos valstybės narės vidaus rinkoje prekiauti skirtos šviežios mėsos patikrinimus;
kadangi, vadovaujantis 1985 m. sausio 29 d. Tarybos direktyvos 85/73/EEB dėl šviežios mėsos ir paukštienos veterinarinio patikrinimo ir kontrolės finansavimo [6] 2 straipsnio 1 punktu, mokesčių, kuriais apmokestinama šviežia mėsa iš skerdyklų, kurios nėra patvirtintos Direktyva 64/433/EEB, dydis nenustatomas, išskyrus kai tai daroma priimant tos mėsos patikrinimo taisykles;
kadangi, atsižvelgiant į tai, kad Direktyva 64/433/EEB nustatytos patikrinimo taisyklės pradėtos taikyti visiems skerdžiamiems ir skirtiems vartoti vietoje gyvūnams ir kad įsipareigojimas šiai mėsai taikyti kontrolės priemones, nurodytas 1985 m. liepos 16 d. Tarybos direktyvoje 85/358/EEB, papildančioje Direktyvą 81/602/EEB dėl tam tikrų hormoninį poveikį turinčių medžiagų ir bet kokių tirostatinį poveikį turinčių medžiagų uždraudimo [7] ir atsižvelgiant į 1986 m. rugsėjo 16 d. Tarybos direktyvą 86/469/EEB dėl gyvūnų ir šviežios mėsos tyrimo likučiams nustatyti [8], tikslinga vietoje vartoti skirtai mėsai nustatyti tokį pat mokesčių dydį, kaip dydis nustatytas 1988 m. birželio 15 d. Tarybos sprendimu 88/408/EEB dėl vadovaujantis Direktyva 85/73/EEB vykdomų šviežios mėsos veterinarinių patikrinimų ir kontrolės priemonių mokesčio dydžio [9];
kadangi tačiau šiuo metu nėra palanku Bendrijos lygiu reglamentuoti gyvūnų skerdimo ūkininkų asmeninėms reikmėms klausimą;
kadangi, atsižvelgiant į ypatingų Graikijos teritorijos geografinių savybių sąlygotus sunkumus ir siekiant sudaryti sąlygas Graikijos Respublikai taikyti patikrinimo taisykles ir įdiegti būtinus mechanizmus mokesčiams už patikrinimus ir kontrolę surinkti, jai turėtų būti suteiktas dar vienas dvejų metų laikotarpis,
PRIĖMĖ ŠIĄ DIREKTYVĄ:
1 straipsnis
Nepažeidžiant priemonių, kurios turi būti patvirtintos vadovaujantis 1971 m. vasario 15 d. Tarybos direktyvos 71/118/EEB dėl sveikatos problemų, darančių įtaką prekybai šviežia paukštiena [10], su paskutiniais pakeitimais, padarytais Reglamentu (EEB) Nr. 3805/87, 15 straipsnio b punktu, ši direktyva nustato valstybių narių vidaus rinkai skirtos mėsos veterinarinio patikrinimo taisykles ir veterinarinio patikrinimo mokesčių dydį.
Šioje direktyvoje taikomas Direktyvos 64/433/EEB 2 straipsnyje pateikti apibrėžimai.
Ši direktyva nekeičia nacionalinių taisyklių dėl gyvūnų skerdimo asmeninėms ūkininko reikmėms, jei tokios taisyklės nustato garantijas, skirtas patikrinti, kad gyvūnų mėsa nebūtų parduodama viešam vartojimui.
2 straipsnis
Nuo 1990 m. sausio 1 d. valstybės narės imasi būtinų žingsnių užtikrinti, kad ne vėliau kaip iki 6 straipsnyje nurodytos datos visa jų teritorijoje pagaminta ir joje parduoti skirta šviežia mėsa būtų tikrinama vadovaujantis patikrinimo taisyklėmis, nustatytomis Direktyvos 64/433/EEB I priedo V skyriaus 25, 26 ir 27 punktuose, VI, VII ir VIII skyriuose ir IX skyriaus 47 punkto antroje, penktoje ir šeštoje įtraukose. Tokiai mėsai netvirtinamas to priedo X skyriuje numatytas sveikumo ženklas, jei ji neatitinka kitų minėtos direktyvos reikalavimų.
Direktyvos 64/433/EEB I priedo VI ir VIII skyrių bei IX skyriaus 47 punkto nuostatos netaikomos, jei vykdoma veikla apima nedidelių mėsos kiekių sandėliavimą ir pjaustymą gamintojo patalpose, kuriose ji bus parduodama galutiniam vartotojui.
3 straipsnis
Direktyvoje 85/73/EEB įterpiamas šis straipsnis:
"2a straipsnis
Valstybės narės užtikrina, kad sąskaitos dėl išlaidų, kurių pareikalaus Direktyvos 86/469/EEB 6, 8 ir 9 straipsniuose nurodytos kontrolės priemonės, pateikiamos, remiantis 1 straipsnyje nustatytais mokesčiais."
4 straipsnis
Sprendimo 88/408/EEB 2 straipsnyje numatyto dydžio mokesčiai taikomi vadovaujantis šios direktyvos 2 straipsniu pagamintai ir patikrintai šviežiai mėsai ir Direktyvos 71/118/EEB 16a straipsnyje nurodytai mėsai.
5 straipsnis
1. Iki 1989 m. spalio 1 d. taryba, remdamasi Komisijos pasiūlymu, kvalifikuota balsų dauguma priima sprendimą dėl sąlygų, kurioms esant kiti Direktyvos 64/433/EEB reikalavimai gali būti taikomi kitoms pagal šios direktyvos reikalavimus nepatvirtintoms įmonėms arba skerdykloms, norėdama tai įgyvendinti, iš naujo išnagrinėja kriterijus, ypač nustatytus minėtos direktyvos 3 straipsnio 1 dalies A punkto d papunktyje ir 5 straipsnyje, siekdama užkirsti kelią prekybai tam tikra mėsa, ir priima minimalias higienos ir patikrinimo taisykles, kurių turi laikytis skerdykla, siekdama, kad jos produkcija būtų skirta tik vietos rinkai.
2. Iki tos pačios datos ir ta pačia tvarka priimamos šios mėsai, kuri šiuo metu yra skirta tik vietos rinkai, taikomos nuostatos:
- naujos priešmirtinio ir pomirtinio paukštienos veterinarinių patikrinimų taisyklės,
- nuostatos dėl inspektorių padėjėjų profesinių kvalifikacijų, jų privalomo mokymo ir atliktinų užduočių.
6 straipsnis
Valstybės narės priima įstatymus ir kitus teisės aktus, kurie įsigalioję iki 1991 m. sausio 1 d. įgyvendina ši direktyva. Apie tai jos nedelsdamos praneša Komisijai.
Tačiau Graikijos Respublikai šiai direktyvai įgyvendinti suteikiamas papildomas dvejų metų laikotarpis.
7 straipsnis
Ši direktyva skirta valstybėms narėms
Priimta Liuksemburge, 1988 m. birželio 15 d.